চলতি বোরো মৌসুমে আবহাওয়া অনুকুলে থাকায় এবং বড় ধরণের কোনো প্রাকৃতিক দুর্যোগে ফসলের ক্ষতি না হওয়ায় চাঁদপুরের মতলব উত্তর উপজেলার দেশের দ্বিতীয় বৃহত্তম সেচ প্রকল্প মেঘনা ধনাগোদা সেচ প্রকল্পে এবার বোরো ধানের বাম্পার ফলন হয়েছে। বলতে গেলে পুরো উপজেলায় দিগন্ত জুড়ে সোনালী ধানে ভরে গেছে। এখন পুরো ধমে চলছে বোরো ধান কাটা। নতুন এই সোনালী ধানের  মৌ মৌ গন্ধে কৃষান-কিষানীর মুখে ফুটে উঠেছে হাসির ঝিলিক। উপজেলার যেদিকে দুচোখ যায়, শুধু পাকা ধান আর পাকা ধান। বিপুল উৎসাহ উদ্দিপনা নিয়ে কৃষকরা পাকা ধান কেটে আনতে শুরু করেছেন বাড়ীতে। অন্যদিকে কৃষানীরা ওই পাকা ধান মাড়াই করে গোলায় ভর্তি করার কাজে ব্যস্ত। ইতিমধ্যে মতলব উত্তরের ৬০ ভাগ পাকা ধান কৃষকরা বাড়ীতে উঠাতে সক্ষম হয়েছে।  উপজেলা কৃষি অফিসার সাইফুল আলম জানান, উপজেলায় এবার বোরো, হাইব্রিড ২শ হেক্টর, উপশী ৯ হাজার ২শ হেক্টর এবং স্থানীয় জাতের ধান ১শ ৫০ হেক্টর, বিআর ১৬সহ বিভিন্ন প্রজাতির ধানের চাষ হয়।  উক্ত জমিতে ৩৬ হাজার ১শ ৩০ মেট্রিক টন ধান উৎপাদনের লক্ষ্যমাত্রা নির্ধারণ করা হয়েছে। তবে লক্ষ্যমাত্রার চেয়ে অধিক উৎপাদন হয়েছে এবার। তবে উৎপাদনের লক্ষ্যমাত্রা ছাড়িয়ে যাবে বলে আশা প্রকাশ করেন।  কৃষি বিভাগ থেকে আরো বলা হয়েছে, এবার সার, বীজ, কীটনাশকসহ অন্যান্য উপকরণ সহজলভ্য হওয়ায় ধানের দাম কৃষকের অনুকুলে থাকায় বোরো আবাদের জমির পরিমাণ বৃদ্ধি পেয়েছে।  উপজেলার ঠাকুরচর গ্রামের কৃষক আবুল হোসেন জানান, তিনি ৬ হেক্টর জমিতে ধান চাষ করেছেন। গত বোরো মৌসুমে তিনি ষাট হাজার টাকা খরচ করে এ জমি থেকে ৬.৪ টন (১শ ৬০) মণ  ধান ঘরে তুলেছেন। এবার ৫০ হাজার টাকা খরচ করে একই জমিতে ১শ ৭০ মণ ধান গড়ে তুলেছেন। স্থানীয় বাজার মূল্যে এর দাম ১ লাখ ৩৫ হাজার টাকা। তার লাভ হয়েছে ৮৫ হাজার টাকা।  লুুধুয়া গ্রামের কৃষক হান্নান পাটোয়ারী জানান, তিনি ৫ একর জমিতে ৮শ মণ ধান পেয়েছেন। অন্যদিকে শিকিরচরের কৃষক শাহআলম জানান, শ্রমিক সঙ্কটের কারণে আমার ৭ একর জমির পাকা ধান কেটে বাড়ী আনতে পারছিনা। সকাল ৮ থেকে দুপুর ১টা পর্যন্ত ৪শ টাকা দিয়েও ধান কাটার শ্রমিক পাওয়া যাচ্ছে না। আমি আতঙ্কে রয়েছে। তড়িৎ সময়ে এই পাকা ধান বাড়ীতে উঠাতে না পারলে কালবৈশাখী ঝড়ে কখন  যেন আমার সর্বনাশ হয়ে যায়।  --------- কামাল হোসেন খান, মতলব (চাঁদপুর) সংবাদদাতাঃ